text: ২৭ নভেম্বর ২০২০, ২১:২৩আপডেট : ২৭ নভেম্বর ২০২০, ২১:২৬
  আমার বাংলাদেশ পার্টির (এবি পার্টি) সদস্য সচিব মুজিবুর রহমান মনজু বলেছেন, বিএনপি'র কাছে মানুষের আশা ও প্রত্যাশা ছিল— তারা বাংলাদেশকে ফ্যাসিবাদমুক্ত করতে নেতৃত্ব দেবে। কিন্তু বিএনপির নেতৃত্ব জাতিকে হতাশ করেছে।
  শুক্রবার (২৭ নভেম্বর) সন্ধ্যায় ঢাকার বিজয়নগরে দলীয় কার্যালয়ে এবি পার্টি ঢাকা মহানগর দক্ষিণের উদ্যোগে দলে যোগদান করা নেতাকর্মীদের পরিচিতি সভা ও সম্মেলনে মজিবুর রহমান মনজু এ কথা বলেন।
  মনজু অভিযোগ করেন, বর্তমান সরকার সব বিরোধী শক্তিকে দমন করেছে। কিন্তু ইতিহাসে যখনই দুর্যোগ এসেছে, স্রোতের বিপরীতে দাঁড়িয়ে একদল সাহসী মানুষ রুখে দাঁড়িয়েছে।
  সভায় এবি পার্টির আহ্বায়ক এএফএম সোলায়মান চৌধুরী বলেন, 'যারা ক্ষমতায় তারা বার বার আমাদের অধিকার ভূ-লুণ্ঠিত করেছে। তাদের কাছে আবেদন নিবেদন করে অধিকার ফিরে পাওয়া যাবে না। আন্দোলন-সংগ্রামের মাধ্যমে অধিকার আদায় করে নিতে হয়।'
  ঢাকা মহানগর দক্ষিণের সমন্বয়ক ও কেন্দ্রীয় সহকারী সদস্য সচিব এএফএম উবাইদুল্লাহ মামুনের সভাপতিত্বে অনুষ্ঠিত সম্মেলনে প্রধান অতিথি হিসেবে উপস্থিত ছিলেন এবি পার্টির যুগ্ম-আহ্বায়ক মেজর (অব.) আব্দুল ওহাব মিনার, যুগ্ম-আহ্বায়ক তাজুল ইসলাম, যুগ্ম-সদস্য সচিব আসাদুজ্জামান ফুয়াদ, যুগ্ম-সদস্য সচিব জোবায়ের আহমেদ ভূঁইয়া, যুগ্ম-সদস্য সচিব বিএম নাজমুল হক প্রমুখ।